b'\n_START_ARTICLE_\nSkyt-og-glem\n_START_PARAGRAPH_\nSkyt-og-glem (fra engelsk fire-and-forget) er en tredjegenerasjons metode \xc3\xa5 lede missiler p\xc3\xa5. Det betyr at et m\xc3\xa5l kan l\xc3\xa5ses, missilet avfyres og deretter kan operat\xc3\xb8ren g\xc3\xa5 over til andre oppgaver, eller neste m\xc3\xa5l._NEWLINE_Missiler ledet p\xc3\xa5 denne m\xc3\xa5ten utgj\xc3\xb8r en stor fordel for operat\xc3\xb8ren, fremfor tidlige missilsystemer. Tiden som m\xc3\xa5 ofres p\xc3\xa5 hvert enkelt missil er minimal. Ved bruk av v\xc3\xa5pensystemer uten disse mulighetene, er operat\xc3\xb8ren sv\xc3\xa6rt utsatt for angrep, og kan ikke utf\xc3\xb8re andre oppgaver. For eksempel trenger ikke et fly \xc3\xa5 ha sin egen radar l\xc3\xa5st p\xc3\xa5 et m\xc3\xa5l hele veien fra missilet forlater flyet til m\xc3\xa5let treffes, men trenger kun \xc3\xa5 gi beskjed til missilet hvilket m\xc3\xa5l som skal f\xc3\xb8lges._NEWLINE_Skyt-og-glem-missiler blir f\xc3\xb4ret med mest mulig informasjon om m\xc3\xa5let f\xc3\xb8r avfyring, s\xc3\xa5 som koordinater, kurs, h\xc3\xb8yde, fart og s\xc3\xa5 videre. Etter avfyring leder missilet seg selv ved en kombinasjon av gyroskop, GPS, og eventuelt sensorer innebygget i missilet, s\xc3\xa5 som IR-sensorer eller egen radar.'